CELEX: 32022R0486
Language: fi
Date: 2022-01-21 00:00:00
Title: Komission delegoitu asetus (EU) 2022/486, annettu 21 päivänä tammikuuta 2022, Euroopan parlamentin ja neuvoston asetuksen (EU) N:o 1306/2013 täydentämisestä julkisen intervention menojen osalta annetun komission delegoidun asetuksen (EU) N:o 906/2014 liitteiden I ja III muuttamisesta

28.3.2022   
               
               
                  FI
               
               
                  Euroopan unionin virallinen lehti
               
               
                  L 100/1
               
            
         KOMISSION DELEGOITU ASETUS (EU) 2022/486,
         annettu 21 päivänä tammikuuta 2022,
         Euroopan parlamentin ja neuvoston asetuksen (EU) N:o 1306/2013 täydentämisestä julkisen intervention menojen osalta annetun komission delegoidun asetuksen (EU) N:o 906/2014 liitteiden I ja III muuttamisesta
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon yhteisen maatalouspolitiikan rahoituksesta, hallinnoinnista ja seurannasta ja neuvoston asetusten (ETY) N:o 352/78, (EY) N:o 165/94, (EY) N:o 2799/98, (EY) N:o 814/2000, (EY) N:o 1290/2005 ja (EY) N:o 485/2008 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1306/2013 (1) ja erityisesti sen 20 artiklan 2 ja 3 kohdan,
         sekä katsoo seuraavaa:
         
                     (1)
                  
                  
                     Komission delegoidussa asetuksessa (EU) N:o 906/2014 (2) vahvistetaan yksityiskohtaiset säännöt, joita sovelletaan Euroopan maatalouden tukirahaston (maataloustukirahasto) julkisen intervention menoihin. Kyseisen asetuksen säännöksiä on mukautettava, jotta voidaan ottaa huomioon, että julkista interventiota käytetään vain satunnaisesti.
                  
               
                     (2)
                  
                  
                     Delegoidun asetuksen (EU) N:o 906/2014 liitteessä I olevassa I osassa määritellään maataloustukirahaston julkisen intervention menojen rahoittamisessa sovellettavat korkokannat.
                  
               
                     (3)
                  
                  
                     Näiden korkokantojen määrittämiseksi jäsenvaltioiden on ilmoitettava komissiolle viitekauden aikana tosiasiallisesti käyttämänsä keskimääräinen korkokanta. Jos jäsenvaltiolle ei ole aiheutunut korkokuluja, koska se ei ole toteuttanut maataloustuotteiden julkista varastointia, komissio vahvistaa viitekorkokannan viitekorkokantojen keskiarvon perusteella. Euroa käyttävien jäsenvaltioiden viitekorkona käytetään euriborkorkoa (Euro Interbank Offered Rate). Jos jäsenvaltion rahayksikkö ei ole euro, viitekorko on pankkien välinen korko (Interbank Offered Rate, IBOR).
                  
               
                     (4)
                  
                  
                     Koska euriborkoron perustana olevien transaktioiden määrä on vähenemässä, euromääräisten markkinoiden lyhyt korko (€STR) olisi vahvistettava varakoroksi tapauksissa, joissa euriborkorko ei ole käytettävissä. Myös jäsenvaltioille, joiden rahayksikkö ei ole euro, olisi annettava mahdollisuus käyttää varakorkoa kansallisen IBOR-koron sijasta.
                  
               
                     (5)
                  
                  
                     Delegoidun asetuksen (EU) N:o 906/2014 liitteessä I olevassa I osassa vahvistettujen sääntöjen mukaisesti komissio antaa jokaista tilikautta varten täytäntöönpanoasetuksen koron vahvistamisesta, vaikka korkokanta ei ole muuttunut ja vaikka julkisessa varastoinnissa ei ole tuotteita. Yksinkertaistamis- ja resurssitehokkuussyistä on aiheellista säätää, että korkokannan vahvistamista koskeva komission täytäntöönpanoasetus pysyy voimassa, kunnes se kumotaan. Komission olisi näin ollen päivitettävä korkokantaa ainoastaan, jos julkinen varastointi toteutuu tai interventio-oston odotetaan toteutuvan.
                  
               
                     (6)
                  
                  
                     Delegoidun asetuksen (EU) N:o 906/2014 liitteessä III olevan I osan 4 kohdassa annetaan säännöt sovellettavien kiinteiden määrien vahvistamiseksi unionissa, kun vähemmän kuin neljä jäsenvaltiota toteuttaa jonkin tuotteen osalta julkista varastointia. On kuitenkin mahdollista, että useampi kuin neljä jäsenvaltiota toteuttaa tietyn tuotteen osalta julkista varastointia, mutta vähemmän kuin neljä jäsenvaltiota ilmoittaa tosiasialliset kustannuksensa. Sovellettavien kiinteiden määrien vahvistamiseen liittyvän oikeudellisen epävarmuuden välttämiseksi olisi lisättävä säännös sellaisia tapauksia varten, joissa vähemmän kuin neljä jäsenvaltiota ilmoittaa tosiasialliset kustannuksensa.
                  
               
                     (7)
                  
                  
                     Delegoidun asetuksen (EU) N:o 906/2014 liitteessä III olevan II osan 3 kohdassa säädetään, että komissio voi säilyttää tietylle tuotteelle aiemmin vahvistetut kiinteät määrät, jos julkista varastointia ei ole toteutettu tai jos sitä ei toteuteta kuluvan tilikauden aikana. Sovellettavia kiinteitä määriä ei yksinkertaistamis- ja resurssitehokkuussyistä pitäisi vahvistaa rutiininomaisesti joka vuosi. Sen sijaan kyseisten kiinteiden määrien vahvistamista koskevaa komission täytäntöönpanopäätöstä olisi sovellettava siihen asti kun se kumotaan.
                  
               
                     (8)
                  
                  
                     Sen vuoksi delegoidun asetuksen (EU) N:o 906/2014 liitteitä I ja III olisi muutettava,
                  
               ON HYVÄKSYNYT TÄMÄN ASETUKSEN:
         
            1 artikla
            Muutetaan delegoidun asetuksen (EU) N:o 906/2014 liitteet I ja III seuraavasti:
            
                        1)
                     
                     
                        Muutetaan liitteessä I oleva I osa seuraavasti:
                        
                                    a)
                                 
                                 
                                    Korvataan 1 kohta seuraavasti:
                                    
                                                ”1.
                                             
                                             
                                                Komissio vahvistaa jäsenvaltioiden interventiotuotteiden ostoon käyttämiin varoihin liittyvien maataloustukirahastosta rahoitettavien rahoituskustannusten laskemiseksi unionissa yhdenmukaisesti sovellettavan korkokannan asetuksen (EU) N:o 1306/2013 20 artiklan 4 kohdan mukaisesti. Yhdenmukainen korkokanta vastaa komission määrittämän kuuden kuukauden viitekauden aikana todettujen kolmen kuukauden euriborkorkojen, jotka painotetaan yhdellä kolmasosalla, ja kahdentoista kuukauden euriborkorkojen, jotka painotetaan kahdella kolmasosalla, keskiarvoa. Jos euriborkorko ei ole käytettävissä, käytetään kyseisen kuuden kuukauden viitekauden aikana kirjattua €STR:n keskiarvoa.”
                                             
                                          
                              
                                    b)
                                 
                                 
                                    Muutetaan 2 kohta seuraavasti:
                                    
                                                i)
                                             
                                             
                                                Korvataan ensimmäinen alakohta seuraavasti:
                                                ”Sovellettavien korkokantojen määrittämiseksi jäsenvaltioiden on ilmoitettava komissiolle tämän pyynnöstä 1 kohdassa tarkoitetun viitekauden aikana toteutunut keskimääräinen korkokantansa viimeistään kyseisessä pyynnössä tarkoitetussa määräajassa. Tämä ilmoitus on tehtävä lomakkeella, jonka komissio toimittaa jäsenvaltioille tätä tarkoitusta varten.”
                                             
                                          
                                                ii)
                                             
                                             
                                                Korvataan kolmannen alakohdan a ja b alakohta seuraavasti:
                                                
                                                            ”a)
                                                         
                                                         
                                                            jäsenvaltiot, joiden rahayksikkö on euro: kolmen kuukauden euribor, tai jos euriborkorko ei ole käytettävissä, €STR;
                                                         
                                                      
                                                            b)
                                                         
                                                         
                                                            jäsenvaltiot, joiden rahayksikkö ei ole euro: kussakin näistä jäsenvaltioista sovellettava kolmen kuukauden IBOR, tai jos IBOR-korko ei ole kyseisessä jäsenvaltiossa käytettävissä, IBOR-koron korvaava korko.”
                                                         
                                                      
                                          
                              
                                    c)
                                 
                                 
                                    Korvataan 3 kohdan toinen alakohta seuraavasti:
                                    ”Asetuksen (EU) N:o 1306/2013 20 artiklan 4 kohdan nojalla hyväksytyssä komission täytäntöönpanoasetuksessa vahvistetut korkokannat pyöristetään yhden desimaalin tarkkuudella.”
                                 
                              
                                    d)
                                 
                                 
                                    Lisätään 4 kohta seuraavasti:
                                    
                                                ”4.
                                             
                                             
                                                Komission täytäntöönpanoasetuksen, jossa vahvistetaan 3 kohdan toisessa alakohdassa tarkoitettu korkokanta, soveltamista jatketaan, kunnes se kumotaan uudella komission täytäntöönpanoasetuksella, jossa vahvistetaan uusi korkokanta.”
                                             
                                          
                              
                  
                        2)
                     
                     
                        Muutetaan liite III seuraavasti:
                        
                                    a)
                                 
                                 
                                    Korvataan I osan 4 kohta seuraavasti:
                                    
                                                ”4.
                                             
                                             
                                                Jos jonkin tuotteen osalta vähemmän kuin neljä jäsenvaltiota toteuttaa julkista varastointia tai ilmoittaa liitteessä II tarkoitetun tuotteeseen liittyvän materiaalitoiminnon kustannukset, kyseisen tuotteen kiinteät määrät vahvistetaan kyseisissä jäsenvaltioissa todettujen tosiasiallisten kustannusten perusteella. Kyseisen tuotteen lopullinen kiinteä määrä saa kuitenkin poiketa aiemmin vahvistetusta määrästä enintään kaksi prosenttia.”
                                             
                                          
                              
                                    b)
                                 
                                 
                                    Korvataan II osan 3 kohta seuraavasti:
                                    
                                                ”3.
                                             
                                             
                                                Jos kyseisen tilikauden aikana ei ole toteutettu julkista varastointia, kiinteiden määrien vahvistamista koskevan komission täytäntöönpanopäätöksen soveltamista jatketaan, kunnes se kumotaan uudella komission täytäntöönpanopäätöksellä, jossa vahvistetaan uudet kiinteät määrät.”
                                             
                                          
                              
                  
         
            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 21 päivänä tammikuuta 2022.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 347, 20.12.2013, s. 549.
         
            (2)  Komission delegoitu asetus (EU) N:o 906/2014, annettu 11 päivänä maaliskuuta 2014, Euroopan parlamentin ja neuvoston asetuksen (EU) N:o 1306/2013 täydentämisestä julkisen intervention menojen osalta (EUVL L 255, 28.8.2014, s. 1).